遊東山圖
作者：劉克莊
朝代：宋

paragraphs: 亭榭縹緲無點塵，竹樹蒼翠溪粼粼。
寶釵導前瑶簪後，三君高屐華陽巾。
頎然錦衣者誰氏，道韞諸姑姊長妹。
當時偶動寂寂嘆，藁砧不答高掩鼻。
棋邊指麾百萬秦，溫浩二子非其倫。
中原熱血方相潑，江表有此暇整人。
暮年功高憂讒惎，回首故山歸不遂。
豈知王郎袖有檛，空聽桓伊箏垂淚。